În a doua zi a Sfintelor Paști, luni, 6 mai 2024, Preasfințitul Părinte Iustin, Episcopul Maramureșului și Sătmarului a slujit la Catedrala Ortodoxă „Adormirea Maicii Domnului” din Municipiul Satu Mare, înconjurat de un sobor de preoți și diaconi.
„Suntem în plină sărbătoare luminată a praznicului Învierii Domnului, când cerul şi pământul s-au umplut de lumină şi cele de sub pământ, prin Învierea lui Hristos, Care, cu moartea pe moarte călcând şi celor din morminte viaţă dăruindu-le, ne-a dăruit şi nouă viaţă veşnică şi învierea, fericirea şi slava, şi Lumina Preasfintei Treimi, a spus Preasfinţitul Părinte Episcop Iustin. Suntem la Catedrala „Adormirea Maicii Domnului” din Satu Mare, venim tradiţional a doua zi de Crăciun, a doua zi de Paşti.
În prima zi, Preasfinţitul Părinte Timotei Sătmăreanul le face bucuria credincioşilor să fie cu ei în noaptea de Înviere. Deci a fost prezent, săvârşind Slujba Învierii şi Sfânta şi Dumnezeiasca Liturghie, la care participă toţi credincioşii ortodocşi din municipiu, atât la Catedrala „Adormirea Maicii Domnului”, această minunată zidire, ctitorie pentru veşnicie neobizantină lăsată de Armata Română şi de oameni responsabili şi construită de către oameni vrednici, care au înţeles că au nevoie de un simbol al credinţei în municipiul Satu Mare şi a devenit, alături de alte biserici, efigia municipiului Satu Mare, ca una dintre cel mai frumoase locaşuri de cult, monument de arhitectură şi monument istoric restaurat atât de minunat de către părintele Cristian Boloş, parohul, printr-un proiect european.
Vin credincioşii în număr foarte mare şi-n noaptea de Înviere şi-n noaptea sărbătorilor Sfintelor Paşti, şi în duminica şi sărbătorile de peste an, pentru că sunt legaţi de Catedrala lor ca şi de celelalte biserici nou construite în municipiu.
Are arondate peste 3.500 de credincioşi. Părintele Cristian Boloş este împreună cu părintele Radu Şimonca, doi preoţi tineri, vrednici, harnici şi competenţi pentru a păstori credicioşii care au multă iubire faţă de Biserica lui Hristos. Dăm slavă lui Dumnezeu că am revenit şi că a fost în Catedrală poporul lui Dumnezeu, ca de obicei, la praznicul Învierii, bucurându-ne de Învierea lui Hristos, pe care o mărturisim în fiecare mărturisire de credinţă.
La sfârşitul Crezului mărturisim cu evlavie, cu multă credinţă şi nădejde ‹‹aşteptăm Învierea morţilor şi viaţa veacului ce va să fie››. Învierea lui Hristos este temelia propriei noastre învieri. Dacă Crezul nu s-ar termina aşa, n-ar fi desăvârşit, adică n-ar fi încheiat. Învierea lui Hristos, care urmează pătimirea, Răstignirea, şi moartea Lui este minunea care a produs pentru omenire şi umanitate salvarea ei din întuneric şi moarte din moartea care a bântuit şi a suprimat viaţa omului, chiar dacă biologic se întâmplă să murim la sfârşitul unei vieţi pe care ne-a dăruit-o Dumnezeu, totdeauna trecem pragul acesteea din lumea aceasta în lumea cealaltă, din moarte la viaţă, la şi mai multă viaţă întru nădejdea Învierii şi vieţii veşnice. Hristos a Înviat! Slavă lui Dumnezeu pentru toate!”, a spus PS Iustin cu această ocazie.
Soborul a fost alcătuit din Arhim. Dr. Casian Filip, vicar administrativ, Pr. Ioan Socolan, protopopul Sătmarului, Pr. Dr. Cristian Boloş, paroh, Pr. Radu Şimonca, coslujitor, Pr. Sadu Sabou de la biserica „Sfinţii Arhangheli Mihail şi Gavriil, Pr. Prof. Octavian Mirişan, profesor de Religie, Pr. Lucian Tompoş de la biserica „Naşterea Maicii Domnului”, Pr. Coriolan Nastai, pensionar, Pr. Ioan Dobrican de la biserica „Naşterea Domnului”, contabilul protopopiatului, Pr. Cristian Peteri de la biserica „Sfântul Gheorghe”, Arhid. Teodosie Bud, consilier eparhial economic, Arhid. Vlad Verdeş, inspector eparhial pentru catehizarea tineretului, Arhid. Lucian Burnar, secretar eparhial, Arhid. Dr. Nifon Motogna, consilier eparhial pentru administrarea Catedralei Episcopale „Sfânta Treime”, Arhid. Vasile Pop, consilier eparhial pentru protocol, Diac. Georgio Cristian Vălean.
Răspunsurile la Sfânta Liturghie au fost date de Corul „Doxologia” al Catedralei, dirijat de Prof. Ramona Socolan.
La Sfânta Liturghie s-au rugat împreună cu credincioşii persoane din administraţia naţională şi judeţeană. Între ei, Ing. Mircea Leţiu, care şi anul acesta, pentru a XV-a oară consecutiv, a asigurat transportul aerian de la Bucureşti la Satu Mare pentru aducerea Sfintei Lumini pogorâtă la Mormântul Domnului de la Ierusalim şi ajunsă la Bucureşti cu o aeronavă pe cheltuiala Patriarhiei, cu binecuvântarea Preafericitului Părinte Patriarh Daniel.
Cuvântul de învăţătură
„Odată cu intrarea păcatului în lume, păcatul neascultării, mintea, inima, gândirea, trupul, fiinţa întreagă a omului, create după chipul şi asemănarea lui Dumnezeu, s-au destabilizat şi a intrat în viaţa omului eroarea, cum intră în tehnologie, în lucrurile create de minţi inteligente, uneori, eroare, cum intră eroare la marile creaţii ale umanităţii, la navele care parcurg Universul şi ajuns în spaţiul extraterestru, şi acolo se întâmplă eroare. Totu-i reparabil, dacă nu duce la catastrofă. Aşa a trebuit să repare Dumnezeu eroarea intrată în viaţa omului şi nu putea nimeni de pe pământ a o repara, numai Dumnezeu. Şi care este calea pe care a găsit-o? Să înţelegem taina întrupării, activităţii, pătimirii, răstignirii, morţii şi învierii Domnului. Şi nevoia a venit din iubire. Nevoia sau lucrurile împlinite prin constrâgere şi din obligaţie nu sunt confortabile. Le faci, dar nu te zidesc, te amărăsc. Aşa este şi cu planul lui Dumnezeu pentru mântuirea neamului omenesc. A făcut-o din iubire. Nemărginită iubire faţă de zidirea Lui cea căzută. Că cerul şi pământul, universul întreg sunt opera lui Dumnezeu. Acum, că face parte din două lumi: materială din pământ şi spirituală din Dumnezeu, omul este capodopera lui Dumnezeu. Nu putea să-Şi lase capodopera stricăciunii, degradării şi în cele din urmă să ajungă, cum ajung lucrurile nefolositoare, într-un cimitir de fiare vechi. În neant. Definitiv.”
Pr. Dr. Cristian Boloş, paroh: „Dăm slavă lui Dumnezeu pentru că ne-a învrednicit să sărbătorim în pace Învierea Domnului nostru Iisus Hristos. Bucuria noastră a fost deplină şi în acest an, pentru că Preasfinţitul Părinte Episcop Iustin al Maramureşului şi Sătmarului a binevoit să liturghisească aici în biserica noastră, în Catedrala Ortodoxă „Adormirea Maicii Domnului” din Satu Mare, în mijlocul credincioşilor sătmăreni şi, aşa cum ne place nouă să spunem, biserica noastră se găseşte în inima cetăţii Sătmarului. Îi mulţumim Preasfinţitului Părinte Episcop Iustin pentru Sfânta Liturghie Arhierească săvârşită, îi mulţumim pentru bogatul cuvânt de învăţătură pe care l-a rostit, ajutându-ne încă o dată să înţelegem importanţa Învierii Domnului Iisus Hristos în iconomia mântuirii neamului omenesc.
De asemenea, profit de acest prilej şi pentru a mulţumi tuturor credincioşilor noştri, care ne înconjoară cu dragostea în fiecare zi din an. Le mulţumim pentru jertfelnicia lor, le mulţumim pentru răbdarea lor şi, totodată, mulţumesc tuturor celor care s-au implicat în buna desfăşurare a evenimentului prilejuite de praznicul Învierii Domnului nostru Iisus Hristos, dorindu-le tuturor sărbători binecuvântate de Dumnezeu şi cu sănătate, bucurie şi lumină. Slavă lui Dumnezeu pentru toate!”
Andrei Fărcaş,
Redactor la revista „Graiul Bisericii Noastre”
Foto: Arhid. Vasile Pop, consilier eparhial pentru protocol